**Maturitné skúšky 2010 – základné informácie**

 Kód školy: 67 10 23  **pre žiakov, učiteľov a rodičov**

Organizáciu maturitných skúšok v školskom roku 2009/2010 upravuje [**zákon č. 245/2008 Z. z.**](http://www.spskn.sk/docs/245_2008.pdf) o výchove a vzdelávaní (školský zákon) a o zmene a doplnení niektorých zákonov, [**vyhláška MŠ SR č. 318/2008 Z. z.**](http://www.spskn.sk/docs/318_2008.pdf) o ukončovaní štúdia na stredných školách, [**vyhláška MŠ SR č. 319/2008 Z. z.**](http://www.spskn.sk/docs/319_2008.pdf) o uznávaní náhrady maturitnej skúšky z cudzieho jazyka a [**vyhláška MŠ SR č. 269/2009 Z. z.**](http://www.spskn.sk/docs/269_2009.pdf), ktorou sa mení [**vyhláška č. 319/2008 Z. z.**](http://www.spskn.sk/docs/319_2008.pdf).

**Platná legislatíva a ďalšie podrobné informácie o maturitnej skúške sú zverejnené na webovej stránke :** [**www.zbierka.sk**](http://www.zbierka.sk)**,** [**www.nucem.sk**](http://www.nucem.sk)**,** [**www.ksupo.sk**](http://www.ksupo.sk)

Externú časť a písomnú formu internej časti maturitnej skúšky zabezpečuje **Národný ústav certifikovaných meraní vzdelávania** (skratka **NÚCEM**).

Zo [**zákona č. 245/2008 Z. z.**](http://www.spskn.sk/docs/245_2008.pdf) a [**vyhlášky č. 318/2008 Z. z.**](http://www.spskn.sk/docs/318_2008.pdf) vyplývajú niektoré nasledujúce skutočnosti súvisiace s organizáciou maturitných skúšok pre školský rok 2009/2010:

* maturitná skúška zo všetkých maturitných predmetov, okrem cudzích jazykov, sa vykoná na jednej úrovni,
* maturitná skúška z cudzích jazykov sa vykonáva na dvoch úrovniach, B1 a B2 vyplývajúcich zo Spoločného európskeho referenčného rámca pre jazyky,
* zadania ústnej formy internej časti sa nezverejňujú,
* žiak môže konať maturitnú skúšku iba z vyučovacích predmetov (okrem výchovných vyučovacích predmetov), ktoré sú uvedené v učebnom pláne školy a v ktorých sa vzdelával,
* žiaci gymnázií s vyučovacím jazykom slovenským maturujú okrem slovenského jazyka a literatúry a povinného cudzieho jazyka ešte z dvoch voliteľných predmetov, pričom ako jeden voliteľný predmet (tretí) si môžu zvoliť predmet zo skupiny prírodovedných, spoločenskovedných alebo ostatných predmetov (teda nie cudzích jazykov), v ktorom mal žiak súčet týždenných hodinových dotácií počas štúdia najmenej 6 a ako ďalší voliteľný predmet (štvrtý) si môžu zvoliť akýkoľvek vyučovací predmet, pričom tu nie je obmedzená hodinová dotácia,
* externú časť a písomnú formu internej časti maturitnej skúšky z predmetu cudzí jazyk môže žiak vykonať iba z jedného cudzieho jazyka, ktorý si žiak určí pri prihlasovaní na maturitnú skúšku, pričom si vyberie, na ktorej úrovni ju chce vykonať, z druhého, resp. ďalšieho cudzieho jazyka môže žiak vykonať ústnu formu internej časti iba na úrovni B1,
* žiaci gymnázií s vyučovacím jazykom slovenským si môžu ďalší cudzí jazyk voliť ako ďalší voliteľný predmet (štvrtý) alebo ako dobrovoľný predmet (vykonajú iba ústnu formu internej časti na úrovni B1).

**Ďalšie vybrané ustanovenia Zákona o výchove a vzdelávaní a Vyhlášky o ukončovaní štúdia na stredných školách.**

***Externá a interná časť MS (§ 76 Zákon):***

* externú časť MS tvorí písomný test, ktorý zadáva a vyhodnocuje Národný ústav certifikovaných meraní vzdelávania zriadený MŠ SR. Externá časť MS sa vykonáva v rovnakom čase na celom území SR (v šk. roku 2009/10 je v predmetoch : SLJ, ANJ, NEJ, FRJ, MAT).
* ak žiak maturuje z dvoch cudzích jazykov, externú a písomnú formu internej časti MS z predmetu cudzí jazyk vykoná iba z jedného cudzieho jazyka, ktorý si určí pri prihlasovaní na MS v skupine predmetov cudzí jazyk ( v poradí druhý predmet na prihláške na MS),
* interná časť MS v jednotlivých predmetoch MS sa môže konať písomnou formou, ústnou formou, praktickou formou, predvedením komplexnej úlohy alebo umeleckého výkonu, obhajobou komplexnej odbornej práce alebo projektu, súťažnej práce, prípadne kombináciou týchto foriem v zmysle platnej legislatívy,
* interná časť MS je verejná okrem jej písomnej formy
* žiak môže vykonať v jeden deň internú časť MS najviac z troch predmetov
* písomná forma internej časti MS je písomný test, ktorý zadáva Národný ústav certifikovaných meraní vzdelávania zriadený MŠ SR. Písomná forma internej časti MS sa vykonáva v rovnakom čase na celom území SR.

***Predmety MS (§ 6 Vyhláška) :***

* MS na gymnáziu tvoria 4 predmety :
	1. slovenský jazyk a literatúra,
	2. povinný predmet zo skupiny cudzí jazyk,
	3. voliteľný predmet zo skupiny prírodovedných alebo spoločensko-vedných alebo ostatných predmetov, v ktorom mal žiak súčet týždenných hodinových dotácií počas štúdia na gymnázia minimálne 6. Do súčtu týždenných hodinových dotácií sa môže zarátať aj hodinová dotácia zo seminára alebo cvičení rovnakého zamerania.
	4. ďalší voliteľný predmet podľa § 12 vyhlášky.

***Termíny konania MS (§ 77 Zákon) :***

* MS sa koná v riadnom skúšobnom období alebo v mimoriadnom skúšobnom období,
* riadne skúšobné obdobie je v marci až júni príslušného školského roka,
* mimoriadne skúšobné obdobie - v apríli až máji príslušného školského roka alebo v septembri, alebo vo februári nasledujúceho školského roka,
* ďalšie termíny :
	+ **16. marca 2010 (utorok) - externá a písomná forma int. časti MS v predmete slovenský jazyk a literatúra**
	+ **17. marca 2010 (streda) – externá a písomná forma int. časti MS v predmetoch anglický jazyk, nemecký jazyk, francúzsky jazyk**
	+ **18. marca 2010 (štvrtok) – externá časť MS v predmete matematika,**
* Náhradný termín externej časti a písomnej formy internej časti maturitnej skúšky sa

uskutoční v dňoch 27. apríla – 30. apríla 2010 v závislosti od počtu žiakov prihlásených na náhradný termín v školách, ktoré určia krajské školské úrady.

***Organizácia MS (§ 8 Vyhláška):***

* pri ústnej forme internej časti MS si žiak žrebuje jedno zo schválených zadaní (ktorých je najmenej 30),
* písomná skúška zo všeobecnovzdelávacieho predmetu MS trvá v jej externej časti 100 min. až 120 min., v jej internej časti trvá 60 až 150 min.,
* dĺžku prípravy žiaka i ústnej odpovede určuje vyhláška v I. časti prílohy.

 ***Maturitné komisie (§ 80 Zákon) :***

* dohľad nad priebehom MS vykonáva predseda školskej maturitnej komisie. Školskú maturitnú komisiu tvorí : predseda, riaditeľ školy a predsedovia predmetových maturitných komisií,
* MS z jednotlivých vyučovacích predmetov sa konajú pred predmetovými maturitnými komisiami. Predmetovú maturitnú komisiu tvoria : predseda a dvaja skúšajúci,
* skúšajúcich predmetovej maturitnej komisie vymenúva do 30. apríla riaditeľ školy z pedagogických zamestnancov školy, ktorí majú na skúšaný predmet príslušnú aprobáciu.

 ***Klasifikácia a hodnotenie (§ 80 Zákon) :***

* prospech žiaka na MS sa klasifikuje podľa kritérií v prílohe vyhlášky. Klasifikácia môže byť vyjadrená percentom úspešnosti, alebo stupňom prospechu.
* výsledky klasifikácie externej časti a písomnej formy internej časti oznámi riaditeľ školy žiakovi najneskôr 10 dní pred termínom konania ústnej formy internej časti MS,
* pri výslednej známky internej časti MS sa prihliada na stupne prospechu žiaka z tohto predmetu počas jeho štúdia,
* žiak úspešne vykonal MS, ak úspešne vykonal MS zo všetkých predmetov MS.

 ***Opravná skúška (§ 88 Zákon):***

* ak žiak gymnázia na MS z niektorých, najviac však z 2 predmetov, neúspešne vykonal MS, školská maturitná komisia môže žiakovi povoliť konať opravnú skúšku z týchto predmetov alebo časti skúšky z týchto predmetov,
* žiakovi gymnázia, ktorý neúspešne vykonal MS z viac ako 2 predmetov alebo neúspešne vykonal MS na niektorej opravnej skúške, môže školská maturitná komisia povoliť opakovať celú maturitnú skúšku,
* žiak môže opravnú skúšku konať na jeho žiadosť najneskôr do 3 rokov od ukončenia posledného ročníka strednej školy.

 ***Podrobnosti hodnotenia a klasifikácie MS (§ 15 Vyhláška) :***

* klasifikácia má MS v príslušnom predmete viac častí, hodnotí sa každá časť osobitne. Výsledné hodnotenie sa neurčuje. Určuje sa, či v príslušnom predmete žiak zmaturoval alebo nezmaturoval.
* externá časť a každá forma internej časti MS sa hodnotí osobitne a toto hodnotenie je uvedené aj na vysvedčení o MS. Externá časť a písomná forma internej časti sa hodnotí percentami. Ústna forma internej časti sa hodnotí stupňom prospechu - známkou.
* pokyny na hodnotenie externej časti a písomnej formy internej časti MS sú centrálne vypracované a sú prílohou ich zadania. Hodnotenie vyjadrené percentami sa zaokrúhľuje na desatiny.
* žiak môže konať ústnu formu internej časti MS bez ohľadu na výsledok externej časti a písomnej formy internej časti,
* každú úlohu v maturitnom zadaní ústnej formy internej časti MS hodnotí predmetová maturitná komisia samostatne,
* každý predmet MS má v maturitnom zadaní aspoň dve úlohy vyjadrené ich váhou vzhľadom na celkové hodnotenie. Celkovým hodnotením ústnej formy internej časti MS z daného predmetu bude stupeň prospechu, ktorý vznikne ako vážený priemer stupňov prospechu z odpovedí na jednotlivé úlohy maturitného zadania. Pritom sa vážený priemer pri hodnotení vyjadrenom :
	+ stupňom prospechu zaokrúhľuje na celé číslo, pričom 1,5 zaokrúhľujeme na 1; 2,5 zaokrúhľujeme na 2; 3,5 zaokrúhľujeme na 3 a 4,5 zaokrúhľujeme na 4; stupeň prospechu vyjadrený číslom s desatinnou časťou do 0,50 zaokrúhľuje na celé číslo smerom nadol a nad 0,50 zaokrúhľuje na celé číslo smerom nahor.
	+ percentom úspešnosti zaokrúhľuje na desatiny.
* žiak úspešne vykoná MS z predmetu, ktorý má externú časť MS a písomnú formu internej časti maturitnej skúšky, ak jeho hodnotenie z ústnej formy internej časti MS :
	+ nie je horšie ako stupeň prospechu 3-dobrý (bez ohľadu na hodnotenie písomnej formy internej časti a externej časti) alebo
	+ je stupeň prospechu 4-dostatočný a v písomnej forme internej časti získa viac ako 25 % z celkového počtu bodov a súčasne v externej časti získa viac ako 33 % z celkového počtu bodov.
* žiak úspešne vykoná MS z predmetu, ktorý má externú časť MS a nemá písomnú formu internej časti MS, ak jeho hodnotenie z ústnej formy internej časti MS :
	+ nie je horšie ako stupeň prospechu 3 - dobrý (bez ohľadu na hodnotenie externej časti) alebo
	+ je stupeň prospechu 4-dostatočný a v externej časti získa viac ako 33 % z celkového počtu bodov.
* žiak úspešne vykonal MS z predmetu, ktorý nemá externú časť a nemá písomnú formu internej časti, ak jeho hodnotenie z ústnej formy internej časti MS nebude horšie ako 4-dostatočný.
* žiak úspešne zložil maturitnú skúšku, ak úspešne zložil skúšku zo všetkých predmetov maturitnej skúšky. Ak žiak neuspel z dobrovoľného predmetu, nemá to vplyv na úspešné vykonanie maturitnej skúšky a výsledok sa ani neuvádza na maturitnom vysvedčení.

**Formy maturitnej skúšky**

**Externá časť maturitnej skúšky – EČ**

Jednotné, štátom zadané testy, ktoré píšu všetci maturanti. V prípade cudzích jazykov zodpovedajú obsahom a úrovňou náročnosti úrovni B2 alebo úrovni B1 Spoločného európskeho referenčného rámca Rady Európy.

**Slovenský jazyk a literatúra** - 90 minútový test (40 úloh s výberom odpovede, 24 úloh s krátkou odpoveďou)

**Matematika** - 120 minútový test (20 úloh s krátkou odpoveďou, 10 úloh s výberom odpovede).

**Cudzí jazyk** - 120 minútový test pre úroveň B2; (46 úloh s výberom odpovede, 34 úloh s krátkou odpoveďou) a 100 minútový test pre úroveň B1; ( 36 úloh s výberom odpovede, 24 úloh s krátkou odpoveďou).

 **Písomná forma internej časti - PFIČ**

**Slovenský jazyk a literatúra** - 150 minút (súbor štyroch tém, z ktorých si žiak vyberie jednu)

**Cudzí jazyk** - 60 minútový test (1 úloha s dlhou odpoveďou)

**Ústna forma internej časti maturitnej skúšky**

Tvorí ju ústna odpoveď žiaka pred predmetovou maturitnou komisiou, pričom si žiak žrebuje jedno zo schválených maturitných zadaní. Ústna odpoveď je verejná. Príprava aj odpoveď z jednotlivých predmetov okrem informatiky trvá 20 minút. Príprava z informatiky trvá 30 minút a odpoveď 20 minút.

**Témy písomnej formy internej časti zo slovenského jazyka a literatúry a cudzích jazykov**

**v školskom roku 2008/2009 :**

**Slovenský jazyk a literatúra**

**Témy:**

**1.** „Myslíte, že v horách je vzduch bez chemikálií,

keď komíny sú vysoké?

A ste si istí, že voda z prameňa

je pramenitá?“

*J. Zambor*

(Úvaha)

**2.** Ťapákovci v nás a okolo nás

(Diskusný príspevok)

**3.** Odišiel/odišla som, hoci som mal/mala zostať

(Rozprávanie)

**4.** Aj zima má svoje čaro

(Umelecký opis)

**Anglický jazyk**

**úroveň B1**

**Téma: A Place in Slovakia**

Write an informal letter to your English penfriend in which you describe a place in Slovakia that you like. Include the following points:

- a description of the place,

- two reasons why you like it.

**úroveň B2**

**Téma: Was Life in the Past Better or Worse than Today?**

Write an opinion essay about the following topic: Was Life in the Past Better or Worse than Today? Choose one side of the argument and support it giving two distinct reasons. Do not forget to include a paragraph in which you express the opposing viewpoint.

**Nemecký jazyk**

**úroveň B1**

**Téma: Umwelt und unsere Zukunft**

Mit Umwelt und Umweltproblemen beschäftigen sich viele Wissenschaftler, Umweltschützer und auch einfache Leute. Es gibt aber viele Leute, die dieses Problem nicht ernst nehmen. Schreiben Sie einen Aufsatz zum Thema Umwelt. Gehen Sie dabei auf folgende Punkte ein:

• Umwelt in meiner Umgebung

• Umwelt betrifft jeden

• mehr Leute – mehr Müll

• weniger Komfort im Leben

• ich und Umweltschutz

**úroveň B2**

**Téma: Umweltprobleme und Zukunftsperspektiven**

Umweltprobleme wirken sich unmittelbar auf unser tägliches Leben aus. Das behaupten viele Wissenschaftler, Umweltschützer aber auch einfache Leute. Viele andere sind skeptisch und meinen, die Situation sei gar nicht so tragisch.

Schreiben Sie einen Aufsatz zum Thema Umweltprobleme und Zukunftsperspektiven.

Gehen Sie dabei auf folgende Punkte ein:

• Umweltprobleme des 21. Jahrhunderts weltweit

• Umweltprobleme in der Slowakei

• getroffene Maßnahmen

• Vorschläge für die Zukunft

• persönlicher Beitrag

MATURITA 2010 – pokyny pre žiakov

**Testy EČ a PFIČ sa uskutočnia v dňoch 16.3. až 18.3.2010 od 9:30 hod.**

**Žiaci budú v určených učebniach na svojich miestach o 9:15 hod.**

**Žiadame žiakov, aby dôsledne dodržiavali stanovený čas príchodu, pretože dodatočný omeškaný príchod nebude akceptovaný.**

**Slov. jazyk a liter. (EČ, PFIČ) 16.3.2010 utorok**

**Cudzie jazyky – AJ a NJ (EČ, PFIČ – B1, B2) 17.3.2010 streda**

Matematika (EČ) 18.3.2010 štvrtok

# Testovanie sa uskutoční v učebniach na **2. poschodí budovy.**

Administrácia testov EČ trvá od **9:45 do 11:15 – 11:45.hod.** (závisí od typu testu)

Včase cca **od 11:30 do 12:00 – 12:30**  (pri testoch zo SJL a cudzích jazykov) majú študenti obedňajšiu prestávku. V tomto čase budú môcť opustiť budovu. Dôrazne však upozorňujeme študentov, **aby najneskôr o 12:10 (SJL) a 12:20 (cudzie jazyky) zaujali svoje pôvodné miesta v učebni, kde písali EČ.**

Administrácia PFIČ bude prebiehať od (12:45 – 13:00 - výber témy SJL) **13:00 do 15:30 pri SJL** a (12:45 – 13:00 – rozdanie tém žiakom CJ) **od 13:00 do 14:00 pri CJ. Ak žiak skončí prácu skôr, odovzdá ju administrátorovi a môže odísť.**

Od **12:00** bude v triede pomocný dozor, ktorý bude dohliadať na disciplínu. Počas

tohto času študenti nesmú používať mobilné telefóny, ani iné komunikačné

zariadenia.

**Všeobecné pokyny**

1. *Na EČ a PFIČ maturitnej skúšky si nezabudnite priniesť* ***občiansky preukaz*** *pre*

 *prípadné overenie vašej totožnosti.*

*2. Počas EČ a PFIČ bude v každej lavici sedieť iba jeden žiak.*

*3. Počas maturitnej skúšky musia byť* ***vypnuté mobilné telefóny.*** *Nie je povolené v*

 *čase administrácie testov používat ich ani na chodbách.*

*4. Počas maturitnej skúšky môžete používať pripravené pomocné papiere. Do testov*

 *EČ nesmiete písať – riešenia úloh budete zaznačovať do odpoveďových hárkov*

 *(OH). Riešenia písané na pomocný papier sa nebudú brať do úvahy.*

*5. Práce PFIČ MS z cudzích jazykov píšte priamo do testových hárkov.*

 *To čo napíšete na pomocný papier sa neberie do úvahy.*

*6. V PFIČ zo slovenského jazyka a literatúry si budete môcť najprv pripraviť koncept,*

 *na papiere, ktorý potom prepíšete do dvojhárka na čistopis. Na text konceptu sa*

 *pri opravovaní písomnej práce neprihliada, resp. ak nestihnete prepísať koncept*

 *do dvojhárka na čistopis v predpísanom čase, hodnotiť sa bude zvyšok práce na*

 *koncepte, pritom však stratíte body za vonkajšiu formu práce.*

*7. Nesmiete používať zošity, učebnice ani inú literatúru (okrem PFIČ zo slovenského*

 *jazyka a literatúry, kde budete mať k dispozícii pomocnú literatúru). Súčasťou*

 *testov z matematiky je prehľad vzorcov, ktorý môžete používať. Veci, ktoré počas*

 *testovania nepotrebujete (aj peračníky), nesmú ležať na laviciach.*

*8. Počas EČ z matematiky môžete používať vlastnú kalkulačku.* ***Nesmiete používať***

 ***kalkulačku, ktorá je súčasťou mobilu a ani kalkulačku s grafickým displejom.***

*9. Počas písania testov EČ a PFIČ z cudzích jazykov a matematiky by ste nemali*

 *opustiť učebňu. V nevyhnutných prípadoch môžete učebňu opustiť (OH vložíte do*

 *testu a zatvorený test prinesiete na katedru), ale dôvod svojho odchodu musíte*

 *oznámiť administrátorovi. Mimo učebne môže byť v danom čase najviac jeden*

 *žiak. Počas práce na I. Časti testu z cudzích jazykov (počúvanie), nebudú žiaci*

 *uvoľňovaní. Ak skončíte prácu pred oficiálnym ukončením administrácie, môžete v*

 *tichosti odísť, pričom dôvod svojho odchodu oznámite administrátorovi testu.*

*10. Počas testovania môžete mať pri sebe vlastný nápoj. Žiadne potraviny nie sú*

 *povolené (okrem PFIČ zo slovenského jazyka a literatúry). Pri občerstvovaní*

 *nesmiete rušiť spolužiakov a musíte dbať na to, aby ste neznečistili a nepoškodili*

 *OH. Testy EČ z vyučovacího a cudzieho jazyka majú dva rôzne odpoveďové*

 *hárky, ktoré sa od seba líšia piktogramom („krížik“ a „pero“). Do OH*

 *č. 1 označeného piktogramom, krížik“ budete vyznačovať riešenia úloh s*

 *výberom odpovede, do druhého OH označeného piktogramom „pero“ budete*

 *písať riešenia všetkých úloh s krátkou odpoveďou. Na to, ktorý OH máte použiť,*

 *budete v testoch upozornení. Identifikačné údaje na oboch OH musíte vyplniť*

 *rovnako.*

*12.* ***Pri písaní do OH môžete používať iba perá s čiernou alebo modrou***

 ***náplňou.*** *Nesmiete písať obyčajnou ceruzkou alebo pentelkou, plniacim ani*

 *veľmi tenko,resp. slabo píšucim perom (tieto nie sú vhodné na skenovanie OH).*

 *Pripravte si viac vhodných pier.*

*13. Odpoveďové hárky sa nesmú ohýbať, krčiť, nesmie sa na ne písať ani kresliť nič*

 *okrem vyplnenia požadovaných údajov a odpovedí.*

*14. Odpoveďové hárky sú* ***samoprepisovacie,*** *vypisovať treba iba prednú stranu*

 *(originál). Je potrebné písať tak, aby došlo k prepísaniu aj na druhý list OH*

 *(kópiu). Pri testoch z vyučovacích a cudzích jazykov nesmiete klásť rôzne*

 *druhy OH na seba, lebo by došlo k prepísaniu vašich odpovedí až na OH*

 *druhého typu.*

*15. Pri vypĺňaní OH postupujte podľa pokynov na vypĺňanie OH a podľa pokynov*

 *uvedených v testoch.*

*16. Zistite a zapamätajte si kód svojej školy a svoje rodné číslo.*

*17. Identifikačné údaje sa na OH vypisujú takto:*

* *Triedu napíšte tak, ako je uvedené v triednom výkaze (napr. IV.B, VIII…).*
* *Do kolónky test napíšte značku testu t. j. SJL, AJB1, AJB2, NJB1, NJB2, MA.*
* *V dátume vypíšte deň a mesiac, rok je predtlačený, napr. pre 16. marec 2010 třeba napísať 16 03.*
* *Pohlavie vyznačia chlapci krížikom pod CH, dievčatá pod D.*
* *Známku vyznačte krížikom pod príslušné číslo podľa toho, akú známku ste mali z predmetu testu na polročnom vysvedčení v tomto školskom roku, resp. na konci tretieho ročníka. Ak predmet neštudujete ako povinný alebo povinne volitelný (seminár), nezaznačíte žiadnu známku.*
* *Do kolónky kód testu vpíšte štvormiestne číslo, ktoré sa nachádza na prvej strane testu.*

*18. Úlohy s výberom odpovede majú vždy iba jedno správne riešenie. Žiak získava 0*

 *bodov aj vtedy, keď v OH vyznačí viac ako jednu možnosť (bez ohľadu na to, či*

 *medzi nimi bude aj správna).*

**Náhradný termín EČ a PFIČ MS:**

Náhradná maturitná skúška bude prebiehať v **apríli 2010**. Podrobné informácie o organizácii náhradného termínu MS budú zúčastneným školám poskytnuté v dostatočnom časovom predstihu.

##### Ústna forma internej časti maturitnej skúšky sa uskutoční

**od 17.5. do 21.mája 2010.**

**Centrálne spracovanie výsledkov testov externej časti maturitnej skúšky** **zabezpečuje NÚCEM (Národný ústav certifikovaných meraní). Výsledkové listiny s výsledkami žiakov z EČ SJL, AJ, MA a NJ budú do škôl doručené najneskôr 7. mája 2009** a bude v nich uvedená úspešnosť žiakov **v percentách** a relatívna úspešnosť v porovnaní s celoslovenským výsledkom **v percentiloch.** Tieto výsledky sú uvádzané na maturitnom vysvedčení.Osobitne na maturitnom vysvedčení bude uvedený aj výsledok žiaka z písomnej formy internej časti daného predmetu a z ústnej formy internej časti. Na vysvedčení nebude uvedená výsledná známka pre daný predmet ani celkové hodnotenie MS ( napr. prospel s vyznamenaním ).

**Ďalšie podrobné informácie:** [**www.nucem.sk**](http://www.nucem.sk)

***Všetkým naším maturantom***

***želáme pri tohoročných maturitných skúškach veľa úspechov.***

Mgr. Katarína Genčanská, školský koordinátor